ANNEX:

**Exemples de polítiques del temps**

Les quatre institucions públiques fa temps que treballen en el marc de les polítiques del temps. Han posat en marxa diversos programes, els quals han estat compartits amb la Xarxa de Governs Locals i Regionals en Polítiques del Temps.

* **Temps x Cures:** per part de la Generalitat de Catalunya, és un programa de canguratge a per a municipis de més de 20.000 habitants destinant a infants de 0 a 14 anys. Té com a objectiu avançar en la corresponsabilitat per consolidar el dret a les cures de nenes i nens, alliberar temps per a les famílies —especialment per a les dones—, acreditar l’experiència adquirida i generar nova ocupació de qualitat en el sector.
* **Xarxa NUST:** per part de l’Ajuntament de Barcelona, és una xarxa d’empreses que busca ser un espai d’intercanvi i aprenentatge amb l’objectiu de facilitar una millor gestió del temps, conciliació i corresponsabilitat en la vida laboral, familiar, personal i social. Les mesures de conciliació i corresponsabilitat afavoreixen la productivitat i generen un clima de confiança que beneficia tant a l'empresa i l'organització com a qui treballa, i alhora contribueixen a millorar la qualitat de vida de les persones.
* **Cap a un nou Sistema públic de cures,** de la Diputació de Barcelona, és un projecte d’impuls de polítiques locals d’usos del temps per afavorir una major corresponsabilitat, una socialització de les cures cap a l’àmbit públic i el suport de les famílies, principalment dones que assumeixen les cures, de forma remunerada o no.
* **Taula de municipis pel Pacte Metropolità del Temps:** per part de l’Àrea Metropolitana de Barcelona, és un espai de trobada, intercanvi i governança entre municipis per la transferència de bones pràctiques i compartir aprenentatges per continuar avançant en les polítiques del temps en clau metropolitana